Nevető kislexikon juhani Nagy János gyűjtése

NEVETŐ KISLEXIKON
Juhani Nagy János gyűjtése
Timár Györgynek ajánlom
Az alapötlet Timár Györgyé. Jó negyedszázada jelent meg az elmés szómagyarázatok nagylexikona (zsebbe csúsztatható karcsú kötetecske amúgy) Abasári-Zsúrló alcímmel s a kettő között több mint ezer címszóval. Azóta a Nevető lexikon újabb, bővített kiadása is bizonyította, hogy morcos világunkban szükség van efféle mosolyt fakasztó értelmezésekre, csintalan áthallásokra, kaján elírásokra, fondorlatos ferdítésekre.
Társaságban magam is múlattam időt elmecsavarintó nyelvi lelemények fabrikálásával, idióta szómagyarázatok feljegyzésével, csereberéjével. Nem bántam, ha internetes fórumokon mások adták közre egyik-másik kedvencemet, hiszen nem magamnak ötlöttem ki őket, mint ahogy, vélhetően, ők sem maguknak. (Fabatkát sem ér a vicc, ha egyvalaki tudja és magában időnként nagyokat röhög rajta.) A szómagyarázatok nem egyformák, mint ahogy kiötlőik és olvasóik, azaz, mi sem vagyunk azok. Máson fog felvihogni az, aki ismeri a kis Vuk történetét, de nincs otthon a számítástechnikában; aki járt orkánkabátban, de nem a Pepsi-szigeten. Ki a trágárságot díjazza harsány röhögéssel, ki a frappáns fricskát. Kérészéletű zenekarok rajongóinak más szócikk fog tetszeni, mint az intellektuális finomságokra fogékonyaknak. Erre kapja fel fejét a tévécsatorna-töltelék, amarra, ki pénzen kívül mást is olvasott már. De hát ez is így van rendjén.
Baráti körben, ha valamelyikünk pihent, némi alkoholneművel is serkentett agyából kipattant, hogy a tönkretesz nem egyéb, mint elkorhadt fatörzseket illetéktelen behatolás ellen védő zárszerkezet, valaki mindig óvást emelt, hogy “ez már Timárnak is eszébe jutott”. Persze, járhat egy srófra az agyunk: a zseton Timárnak halpénz, nekem tonhal vásárlására jogosító érme. Vagy: magam is úgy gondoltam, hogy a tréfa nevetségesen rossz minőségű faanyag, a vesztőhely a kaszinó másik neve, a zimankóban pedig, Timárhoz hasonlóan, cudar hidegben használható gyógyászati segédeszközt látok. Ezeket az értelmezéseket, természetesen, kihagytam az alább következő gyűjteményből (ha mégis becsúszott egy-kettő, amit őszintén nem remélek, az sem sanda plágium, hanem figyelmetlenség).
Gyűjteményt írtam, hiszen az ezerötszáz címszó nem mindegyike saját agyszülemény. Az összeállítást az ötletadó alapmű iránti tiszteletből - annak nagyságára is utalván - Nevető kislexikonnak kereszteltem el. Szerzői jogdíjra nem tartok igényt, de mert százezer karakter leírása, az anyag megszerkesztése, lajstromozása, csiszolgatása nem kis munka volt, egy sörre mindenképp. Olvasónként egy korsóra, címszavanként egy pohárra vagy karakterenként egy pikolóra - nekem mindegy, elvégre mind egy.
J. N. J.
A
ABAKUSZ középkori magyar kiskirály ötlete alapján készített keleti étel
ABIGÉL fiatal lányok kenőcse
ABLAK 1. üvegfalú házikó
2. régebben az AB által biztosított lakás szinonimája volt
3. az Alkotmánybíróság (AB) nyaralója
ABLAKOS ERETNEKPÓK (Amaurobius fenestralis) istentagadó üveges
ABLAKPÁRKÁNY az ismert gyermeklexikon anyagi okok miatt rövidített változata
ABRAKADABRA kiadós sörözés után vacsorát teremtő varázsszó
ABRONCS autóalkatrész karambol után
ABSZOLÚT HALLÁS zeneélvezet -273 C-on
ADÓ fájdalmasan magas szolmizációs hang
ADÓTORONY az új APEH székház legmagasabb része
ADÓVEVŐ 1. az Adó- és Pénzügyi Ellenőrzési Hivatal hivatalos rövidítése
2. az adófizetést fiktív számlák vásárlásával elkerülő fantomcég
ADUCSALÁS APEH-alkalmazott nem teljesen tiszta tette zsugázás közben
AGGASTYÁN nyugdíjazott borostyán
AGGODALOM gyémántlakodalom
AGGÓDÁS gondterhelt vénember kerti munkát végez
AGRIKULTÚRA vadászkutya tenyésztés
AGROKULTÚRA a parasztfolklór ezredvégi elnevezése
AGYTEKERVÉNY némi szürkeállomány beszerzésére jogosító igazolás
AJTÓ másik helyiségbe vezető állóvíz
AKKUMULÓTOR villamos árammal hajtott paripa halotti vacsorája
AKROBATIKA érdekes, tarka színű ruhában előadott rövid cirkuszi szám
AKTIVÁLÁS házasság felbontásának érvényesítése
AKTÍV SZÉN bányászni sem kell, magától kimászik a föld alól
AKTUÁLIS időszerű művészi testábrázolás
AKTUS meztelen testet ábrázoló amerikai tintarajz
AKVARISTA kizárólag vízfestékkel dolgozó, csakis színes halakat ábrázoló festő
ALAKOSKODÓ KAROLÓPÓK (Misumenops tricuspidatus) életünk párja
ALAPKUTATÁS minden kutak elődjének kialakításában vesz részt
ALAPOS úthenger-balesetet szenvedett, szőrszálhasogató egyén
ALBÁN Zrínyi Miklós nem magyar helyettese
ALBUM bélszél hirtelen kiáramlásának durranásszerű hangja
A LEGJOBBKOR 20-40 év között
ALGIMISTA arany előállításával kísérletező degradált középiskolás
ALKOHOL szeszeket hamis vádakkal illet
ALKOHOLSZONDA ittas állapotban hamis vádakat terjesztő mesterséges űrobjektum
ALMA ezen a napon fogyasztható gyümölcs
ALMATORTA cukrászdában eszeveszett tortafelvásárlás után kihelyezett, áruhiányt jelző tájékoztató tábla
ALPAKKA (Jyrkijärvi): világos színű fémtárgyakat készítő finn kézműves
ALPINISTA a női nemi szerveket kedvelő hegymászók hierarchiájának alján lévő személy
ALPISI síelés közben hagyott vizeletnyom
ALSÓGATYA szenvedélyes kártyás egyetlen ruhadarabja a vesztes játszma végén
ALULTÁPLÁLTSÁG informatikai rendszerek szünetmentes energiaforrás nélküli működése
ANALFABÉTA a homoszexualitásban teljesen járatlan férfi
ANALÍZIS a melegek szexuális szokásainak elemzése matematikai módszerekkel
ANGLIKÁN az angol mohamedánok félkatonai szervezetének vezetője
ANGOLNA angolul tanulni vágyó halfajta
ANTIKVITÁS kétes eredetű régi bútordarab
ANTIPATIKUS kiállhatatlan gyógyszerész
ANYAG amire a materializmus épül
ANYAJEGY kisgyermekesek utazási kedvezménye
ANYANYELV édesipari termék, melynek elfogyasztása után mindenki tökéletesen fogja használni a magyart, és nem ír le ilyeneket, hogy: “a termék külsején képződő bevonat a termék élvezeti értékét nem rontja”
ANYUKA elővigyázatlan nő
APOSZTRÉFÁL valamely tevékenységet poénos ugratásnak jellemez
APOSZTRŐF középkori mértékegységgel mérhető nagyságú idézőjel
APOTÉKA agitációs propaganda osztályok (APO) kézikönyvtára a szocializmusban
APPARÁTUS pártszékházak dolgozói részére rendszeresített munkahelyi zuhanyozó
ARANYÉR ércbányában magas aranytartalmú terület
ARANYOS KAROLÓPÓK (Philodromus aureolus) az aktuális szerető
ARARÁT híres bibliai hegy, a csúcsán lévő tábla mutatta a helyes irányt az Özönvíz idején a Rát nevű helyet kereső Mózesnek
ARCÁPOLÓ plasztikai-sebészeti szakvizsgával rendelkező nővér
ARCSZÖSZ piheszerű, illatos szőrmaradványok az arcon borotválkozás után (Szegeden)
ARKANSAS a hírhedt Arkan kapitány vadászatra kiképzett madara
ARROGÁNS román kisteherautó lekezelő stílusú sofőrje
ARTICSÓKA 1. művészlelkű fekete madár
2. művészlelkű fekete madarak által előszeretettel fogyasztott növény
ASZFALT útépítésre használt olajszármazékot mohón evett
ATOMÓRA a híres szegedi író nagy pontosságú időmérő eszköze
ATTITŰD pszichológiai jelenségeket leíró, gyakorló jellegű zenei alkotás
ATROCITÁS zenekari tag hangszeres játéka hallatán a közönség durva cselekedetekre ragadtatja magát
AUDIENCIA német gyártmányú, négykörös autók hangjának meghallgatása
AUTOGÉN a gépkocsik alapvető jellemvonásait meghatározó molekulák összessége
AURA aranyból készült időmérő
AVAS lejárt szavatossági idejű fémből készült miskolci hegy
AVOKÁDÓ hányást előidéző gyümölcs
Á
ÁBRAHÁM rajzzal, ábrával díszített héber lószerszám
ÁGYÚGOLYÓ herék megnagyobbodásával, megkeményedésével és elnehezülésével járó kóros elváltozás
ÁLLAMTITKÁR a miniszter első emberét sújtó, anyagi vonzatú csapás
ÁLLAT hamis régi súlymérték
ÁMORTIZÁCIÓ a szerelem értékének csökkenése az idő múltával
ÁRAPÁLY negatív értékű infláció
ÁRKUSZFÜGGVÉNYEK a Parabola című műszor néhai elsző veszetőjére akasztott díszek
ÁRNYALAT kiskereskedelmi praktika; értékjelző cédula eltávolítása ízlelőszerv segítségével, majd hasonló színű, ám kissé nagyobb árat feltüntető matrica felragasztása
ÁRTALOM a rendetlenség káros hatású
ÁRTERÜLET bevásárlóközpont
ÁRVÍZVÉDELEM a kivezényelt katonaság homokzsákokkal igyekszik elszigetelni a lakosságot, nehogy bárki is kárt tehessen a békésen folydogáló árvízben
ÁTERESZ rosszul szigetelt vízelvezető csatorna a ház falán
ÁTFUT az első ékezetes betűnk alakjából képzett pályán a betűtestről az ékezetre gyalogszerrel rohan
ÁTHÁG a magyar ábécé ékezetes betűjével fajtalankodik
ÁTLAGOS Nigéria igen középszerű fővárosa
ÁTMENETI új csavarkészítési módszer, melynél a rögzítés csak rövid ideig tart
B
BABARC a sok babtól hascsikarás gyötörte ember kínlódó arca
BABÉRKOSZORÚ fűszernövényre lerakódott szennyeződésből készített győzelmi jelvény
BAGÓCSIGA gyerekjáték, mely megpörgetve cigarettafüstöt ereget magából
BAJADÉR korai hideg miatt zsörtölődő kurtizán
BAJOR német - lárvaállapotban
BAKELIT a kecskehímek elitje
BALFÉK baloldali pártok választási győzelmét megakadályozó eszköz
BALLADA fél Zsiguli
BALRAMENT szociáldemokrata többséggel rendelkező törvényhozás
BALZEBÚB szociáldemokrata politikai nézetű alvilági figura
BAMBUSZ értelmi fogyatékos gyerekeket szállító jármű
BANÁNDUGÓ torlódás a gyümölcsraktárban
BANKÁR valamely gazdaságot özönvízszerűen elárasztó pénzügyi szakemberek tömege
BARBADOS egzotikus számítógépes operációs rendszer az Antillákról
BARBI termékenységi rituáléhoz használt bábu a bronzkori vizigótoknál
BARITON bárányképű tengeri hal a férfikórusban
BAROM állati nagy, csak olvasható memória
BAROMÉTER nagyon hülye főnökök szellemi színvonalának mérésére szolgáló műszer
BAROMSÁG Győrság rokon települése, melyet elhullott szarvasmarhatetemekre alapoztak
BASZAJEV (Samil) csecsen főstrici
BATIK speciálisan megfestett ruhában közösül
BAZILIKA borsodi emberek templomnyi méretű végbélnyílása
BÁBOLNA bábszínházasat játszana
BÁLVÁNYIMÁDÓ munkáját istenként tisztelő és fennhangon dicsőítő ács-állványozó
BÁRÓSÁG arisztokraták egy csoportjának jogi felérendeltje
BEATZENEKAR (ejtsd: bitzenekar) memóriaegységek kisegyüttese
BEÁGYAZOTT OSZTÁLY lefekvéshez készülő iskoláscsoport
BEÁZIK víztől csöpögő mennyezetű szobában egy Bea nevű lánnyal dévajkodik
BEFEKTETŐ gyermekét bölcsőbe helyező anya
BEFŐTTESÜVEG télire eltett gyümölcsökből készült fejfedő
BELERÁGJA MAGÁT gyomorfekélyt kap
BELEREMEG nem csak a hasa rázkódik a röhögéstől
BELÉNDEK csoportosan elkövetett becsületsértésre adott mérges válasz
BELGYÓGYÁSZ háziorvos halála utáni időszakban követett viselkedési forma
BELZEBÚB ördögi magaslat
BEMONDÓ Bem József spermájának auditív reprezentációja
BENT REKED szűk helyiségbe zárva veszíti el hangját
BEPÁCOL mást bajba kever
BERGENGÓCIA mesebeli ország. Lakói a bergenek, akik azonban a nagy népsűrűség miatt gyakran egymásba botlanak. Ekkor alakulnak ki a közlekedést akadályozó bergen gócok.
BERUHÁZ költséges barátnőnek nercbundát vásárol
BESTIÁLIS május 2-án rendezett, kizárólag nagyragadozókat bemutató felvonulás
BETEGES BEÜTÉS kórházi verekedés hatásos mozzanata
BETEKINT egy szabadban álló személy valamibe belenéz
BETÉPSZER brutális hallucinogén anyagokat előállító cég
BETON 1. nagyon kemény fejű, raccsoló francia népcsoport
2. cementbe kövesedett tengeri hal
BETONOSZLOP állandósult szókapcsolat, jelentése: a görög vendégmunkás sódert és cementet tulajdonít el az építkezésről
BETONTÁMFAL sóderből és cementből való támaszkodó alak étkezik
BETONVÉDELEM a futballpályákra telepített bunkerek új elnevezése
BETŰREND szerzetesek renitens szervezete; jellemzője, hogy minden tagjuk egy-egy magán- vagy mássalhangzót fest a hátára
BETŰVETÉS az értelmiség egy részének igen nehéz, ám gyümölcsöző munkája (innen származik a mondás: Aki betűt vet, könyvet arat)
BEVÉTELKIESÉS banki alkalmazottak kidobják az ablakon az aznapi befizetéseket
BEZZEG a ‘bazzeg’ múlt idejű alakja
BÉGET török elöljáró tárgyesetben bárányhangot utánoz
BÉKALENCSE speciális szembetegség a békáknál
BÉKANYÁL az “A” jelű evőeszköz után következik, tájjellegű ejtésben
BÉKE az ábécé harmadik betűje, 5 pontos betűmérettel
BÉKLYÓ békák minőség-ellenőrzésekor használt szakszó
BÉLSZÉN odaégetett értékes marhahús
BÉNULÁS hadarva kimondott szabvány lapméret
BÉR anyagi juttatás folyamatos áramlása
BÉRMUDA bő nadrágban átadott fizetés
BIBIRCSÓK 1. észak-koreai politikustól kapott emlékezetes üdvözlet
2. ronda öregasszonyok szájjal való illetése
BICCENT egységnyi adag alkohol
BIFURKÁCIÓS egyidejűleg két helyre lyukat fúró
BIKAPÓK (Eresus niger) szuperpotens szerető
BIOSEX fűvel-fával...
BIRKA 1. bugyutaságokkal telefirkált füzet
2. óvodások füzete, melybe csak kis bárányokat rajzolnak
BIRKANYÍRÁS pszichopata bárány tömeggyilkosságot követ el a legelőn
BIZTOSRA MEGY amikor a vadász rendőrt akar lőni (egyébként őzre, nyúlra, szarvasra megy)
BÍRSÁG büntetőtelep a Hanság mellett
BOCSÁNAT medvegyerek elnézést kér
BOCSKOR román hegyi pásztor medvebőr cipőben a 60-as, 70-es évek slágereit énekli
BOGÁNCS gyomnövény, mely szúrós terményeit a nadrágodba mélyesztve megpróbálja kihúzni alólad a talajt
BOGÁR ízeltlábúak tömeges vándorlása
BOKOR egy tőről elburjánzott éra
BOKRÉTA csokorba kötött táblai íróeszköz
BOLSEVUK a színéhez méltóan baloldali beállítottságú, kellően ravasz róka
BOLT üzlethelyiségben fellobbant tüzet elfojt
BORDÉLY szakállnyírást és szexuális szolgáltatásokat egyaránt kínáló üzemegység
BORECET szőlőből készült ital e bálna?
BORGŐZÖS már elavult, de egykoron a különösen kanyargós vasúti pályákon alkalmazott gőzmozdony, amelyben víz helyett bor volt a felforralt hajtóközeg
BORKÓSTOLÓ szőlőnedű próbájának az elhalasztója
BORKŐ kocsmában hallható (tájjellegű) erőszakos követelés
BORLAND bortermelő tartomány
BOROSTA szeszes italok minősítésénél alkalmazott szigorú szelektálási módszer
BOROTVA igen vékony és éles levelekkel rendelkező növény. Ha belecsap a villám, akkor levelei kikerekednek és forogni kezdenek (ld. villanyborotva)
BORZALOM bűzős folyadékot eregető kistestű állatka családi fészke
BORZASZTÓ 1. élőlények prémes rágcsálóvá alakításával foglalkozó rusnya iparos
2. rettenetes, szörnyű állóvíz
BORZENKEDIK bűzös folyadékokkal másokat folyamatosan piszkál
BÖLÉNY a ‘mellény’ vadnyugati megfelelője
BÖSZME nagyon nagy, ám igen egyszerű eszme
BŐR a testet kívülről védő szövet
BRUTÁLIS bőrfejűek által szervezett, gazdag pogrommal tarkított májusi ünnepély
BUKAREST meghúzott lusta diákok kirándulóhelye
BUKMÉKER buktakészítő kisiparos
BUMFORDI tömpe formájú robbanómotorokat gyártó szerelőszalag jelzője
BURKOLT dél-afrikai lőfegyver
BUSMAN szomorú kis néger emberke
BUSZELLENŐRZÉS terület teljes lezárása, célja a közutakon használt tömegközlekedési eszközök bejutásának megakadályozása
BÚBLIA a Szentírással fejre mért ütés következménye
BÚGÓCSIGA csigalányt a lábáról levenni készülő szerelmes csigafiú
BÚTOR disznóvágást követő, rossz hangulatú vacsora
BÚVÁR 1. szomorú békaemberek számára kialakított erődítményszerű rejtekhely
2. víz alatti tehenek lakhelye
BÚVÁRHARANG cápák minden délben, vadászatkor megkongatott jelzőeszköze
C
CEKKER C-re hangolt ébresztőóra
CEMENDE kurva rossz minőségű cement
CEMENT valakit kisegít a mészkőporból
CEMENTIPARI TÖMÖRÜLÉS a vizet kapott cementeszsákok stabil ülőalkalmatosságként való felhasználása
CEZAROMÁNIA a dákoromán provincia elnevezése Caesar idejében
CINCÉR bogaras felszolgáló
CINIZMUS agresszív egerek kirekesztő politikája
CINKE mindenkit megkopasztó hamiskártyás madárka
CINKESEREG bánatos fém szomorkodik
CIPELLŐ gyermekcipőnek éppen életet adó felnőtt cipő
CIPŐKRÉM 1. zárt lábbelikből készített szörnyeteg
2. lábbelik elitcsapata
CIRKA elnagyolt írás
CIRKÓNIUM ezzel működik a kombi lakásfűtő készülék
COLOSTOR szerzetesek kosárlabdacsapatának lakóhelye
CS
CSABAGYÖNGYE FC bortermelők focicsapata a húszas években
CSALÁN átverésre szakosodott gyomnövény
CSAPD LE CSACSI külvárosi kocsmákban játszott kártyajáték, melyben a butuska nyertes leüthet valakit a többiek közül
CSAPNIVALÓ légy vagy szúnyog a falon
CSATAK háborúban szerzett kosz
CSATORNATÖLTELÉK 1. állandóan a televíziót néző személy
2. silány minőségű, színvonaltalan tévéműsor
CSECSEN FELKELŐ éjjeli kaland után a női partner keblén ébredő férfi
CSEKK pénzre váltható döntetlen sakkparti
CSELLISTA focimérkőzésen látható ravasz technikai megoldások felsorolása
CSELLÓ lovaspólóban a cselezésre idomított állat
CSEMPERAGASZTÓ csempészek által használatos anyag a dugi árut (többnyire kábítószert) tartalmazó bőröndnek az autó aljára rögzítéséhez
CSENEVÉSZ csak a fiatal növényeket pusztító ragályos kór
CSEPŰ lángban álló határvidék az Árpád-kori Magyarországon
CSEPŰRÁGÓ önimádatában teljesen elmerült színész
CSERNOBIL Rákosfalva
CSIGABIGA a legkeményebb puhatestű
CSIKLANDOZÁS csíkföldi utazás, Csík Land bejárása
CSILICSÁLÉ összegabalyodott mexikói paprikából préselt ital
CSINCSILLA Csilla nevű hölgyekkel való koccintáskor hallható mondás
CSIPERKE gombamérgezés miatt kirobbant kisebb jogi vita
CSIPKESZÖRP kézimunka-darabok befőzésével és sajtolásával nyert, nagy viszkozitású édes üdítőital
CSIPKEVERŐ tévesztésre hajlamos hardveres
CSÍPŐFOGÓ a nőstényt hátulról “meglepő” hím mellső végtagja
CSIRKÉSZ vallási alapokon nevelkedett, a házi szárnyasokat vizsgáló fiatal
CSOKOLÁDA kakaóalapú termékek dobozszerű tárolója
CSOKOLÁDÉTORNA édességeken elhízott személyek lefogyását elősegítő testgyakorlat
CSOMAGTARTÓ férfi alsónadrág
CSÓTÉNY valóságos adatokkal bizonyítható létű házi rovar
CSÖCSELÉK női melleket hangoskodva követelő, vegyes összetételű csoport
CSÖKKENÉS bika nemi szervének felpuhítás céljából, vazelines kenőccsel végzett kezelése
CSÖKKENŐ boxert olajozó
CSÖVES vízvezeték-szerelő
CSŐDÖR felszámolóbiztos
CSŐDTÖMEG a felszámolási eljárás során keletkezett papírok összsúlya
CSUKA édesvízi ragadozó hal bőréből készült lábbeli
CSUKLIK felszólítás pici üreg bezárására
CSUPASZÍV pőre hajlat
CSŰRHETŐ mindenféle alja népség tagjainak közös őse
D
DAGADÓ kövér emberek rádióműsora
DALMATA a legújabb japán csoda: automata éneklő robotkutya
DANONE japán sportot űző, egy danos övet szerzett
DANUBIT magyar (régi nevén danubiai) szoftvertermék, amely “robban”, azaz egyetlen kritikus bitje lefagyasztja a rendszert
DARABÁRU szállítás során a felismerhetetlenségig széttört herendi porcelán
DARABSZÁM az arabokkal rokon észak núbiai D’arab törzs lélekszáma
DECI az ondó mértékegysége
DEGESZ minőséghatározó szó, a ‘dugasz’ népiesebb változata
DEKORÁL középkori egyházi éneket betilt
DELFI adattörlésre alkalmazott ifjú megnevezése az informatikában
DELFIN az utolsó karakter törlését jelző állatfaj
DERÉKSZÖG csípőprotézis javításánál alkalmazott hosszú vasdarab, amelyet kalapáccsal beverve 90°-ban rögzítenek, hogy jól megtartsa a derekat
DEZERTŐR sivatagi határvadász
DÉLIBÁB 12 órakor kezdődő bábszínházi előadás
DIADAL csata végén felhangzó győzelmi ének
DIÉTA a görög ABC egyetlen kettős betűje
DIFFERENCIA ország, melynek területén tilos a Ferenc keresztnév viselése
DIKTATÚRA zsarnokok egészségügyi sétája
DIKTÁTOR cezaromán menedzser, akinek mániája, hogy állandóan leveleket mond tollba
DILETTANTIZMUS amatőr nagynénik politikai mozgalma
DINAMIZMUS terrorista mozgalom, amely akcióit kizárólag dinamitos robbantásokkal hajtja végre
|